મેં આ પહેલાં કદી કોઈને આ રીતે પ્રત્યક્ષ મૃત્યુ પામતું જોયેલું નહિ. પિતાજી જાણે કે છેલ્લી વિદાય લેવા જ અહીં આવ્યા હોય તેમ અમદાવાદ આવ્યા. તે જ રાત્રે વિદાય લીધી ! અમારી ઈચ્છા મુજબ તેઓ સારવાર માટે અમદાવાદ આવ્યા, પણ ન તો સારવાર લઈ શક્યા કે ન તો સાથે રહેવાની અમને તક મળી. તેમનો પ્રેમ અમારું જીવનરસાયણ હતું. તેમના અવસાનનો વિષાદ મારી સ્મૃતિમાં એવો જડાઈ ગયો છે કે એ ઘટના યાદ કરું છું ત્યારે તેમની સૌમ્ય કરુણાપૂર્ણ પ્રેમાળ મૂર્તિ અશ્રુપૂર્ણ નજર સમક્ષ તરવરે છે.